ह्यूज का शतक, ऑस्ट्रेलिया को 52 रन की बढ़त  
ऑस्ट्रेलिया ने श्रीलंका के साथ जारी तीसरे टेस्ट मैच के चौथे दिन खेल खत्म होने तक दूसरी पारी की तुलना में 59 रन की बढ़त हासिल कर ली।
फिल ह्यूज (नाबाद 122) के करियर के तीसरे शतक की बदौलत ऑस्ट्रेलिया क्रिकेट टीम ने श्रीलंका के साथ सिंहली स्पोर्ट्स क्लब मैदान पर जारी तीसरे टेस्ट मैच के चौथे दिन सोमवार का खेल खत्म होने तक दूसरी पारी की तुलना में 59 रनों की बढ़त हासिल कर ली है।   ऑस्ट्रेलिया ने चौथे दिन का खेल खत्म होने तक तीन विकेट पर 209 रन बना लिए हैं। उसने अपनी पहली पारी में 316 रन बनाए थे जबकि श्रीलंकाई टीम ने अपनी पहली पारी में 473 रन बनाए थे।   ह्यूज ने अपनी 202 गेंदों की नाबाद पारी में 16 चौके और एक छक्का लगाया है। उनके साथ कप्तान माइकल क्लार्क आठ रन बनाकर नाबाद हैं। ऑस्ट्रेलिया ने शेन वॉटसन (21), शान मार्श (18) और पूर्व कप्तान रिकी पोंटिंग (28) के विकेट गंवाए हैं।   वॉटसन और ह्यूज ने पहले विकेट के लिए 62 रन जोड़े जबकि ह्यूज ने मार्श के साथ दूसरे विकेट के लिए 60 और पोंटिग के साथ तीसरे विकेट के लिए 66 रन जोड़े। तीनों विकेट रंगना हेराथ के खाते में गए हैं।  इससे पहले, श्रीलंकाई टीम ने अपनी पहली पारी में 473 रन बनाए। उसने तीसरे दिन का खेल खत्म होने तक छह विकेट पर 428 रन जोड़े थे। हरफनमौला एंजेलो मैथ्यूज 85 और शमिंदा इरांगा पांच रन पर नाबाद लौटे थे।   चौथे दिन मैथ्यूज ने 256 गेंदों पर अपना पहला टेस्ट शतक पूरा किया। वह 105 रन बनाकर नाबाद रहे। उन्होंने 269 गेंदों का सामना करते हुए 10 चौके लगाए। चौथे दिन श्रीलंका ने इरांगा (12), रंगना हेराथ (3), चनाका वेलेगेदारा (1) और सुरंग लोकमल (13) के विकेट गंवाए।  मैथ्यूज और लोकमल ने अंतिम विकेट के लिए उपयोगी 23 रन जोड़े। आस्ट्रेलिया की ओर से पीटर सिडल ने सर्वाधिक चार विकेट लिए जबकि मिशेल जानसन और ट्रेंट कोपलैंड को दो-दो सफलता मिली।  तीन मैचों की इस श्रृंखला में मेहमान टीम ने 1-0 की बढ़त बना रखी है। उसने गॉल में खेला गया पहला टेस्ट मैच 125 रनों के अंतर से जीता था जबकि पालेकेले में खेला गया दूसरा टेस्ट मैच बराबरी पर छूटा था।